
תקנות זכויות נפגעי עבירה (תיקון), התשס"ה-2005


היו"ר מיכאל איתן:

אני פותח את הישיבה. אני מתנצל על האיחור. נשתדל להדביק את הפיגור. 


אפרת רוזן:

לפנינו תקנות זכויות נפגעי עבירה (תיקון), התשס"ה-2005, שהגיעו אלינו לאישור. התקנות באות ליישם את הסעיפים בחוק זכויות נפגעי עבירה שנכנסו לתוקף באפריל השנה. יש גם הדוח של שרת המשפטים ושל המשרד לביטחון פנים. אבל אני מציעה להתחיל בתקנות עצמן. 

ברשותכם, הייתי רוצה להתחיל דווקא בתקנה 18, שנוגעת לקטינים ולחסרי ישע, פשוט משום שהנוגעים בדבר יצטרכו לעזוב אחר כך. אני קוראת את תקנה 18. חששנו מסעיף קטן (ג), בעיקר מהעובדה שהסעיף מפנה רק למקרים שבהם ההורה או האפוטרופוס עצמם חשודים בביצוע העבירה, והוא אינו מתייחס למקרה שבו בן משפחה אחר הוא החשוד בעבירה. אבל הבנתי שמשרד המשפטים הצליח להגיע לפשרה עם הגורמים האחרים בעניין הזה. 

עמית מררי:

הגענו לפשרה שמקובלת על כולם: נוסיף את תקנת משנה 18(ד), שתחול על המקרה שבו הורה או בן משפחה אחר חשוד או מעורב בביצוע העבירה. לפי התקנה, במקרה כזה לחוקר, בהתייעצות עם פקיד סעד, יהיה שיקול דעת אם יש מקום שמימוש הזכויות לא ייעשה באמצעות ההורה האחר – לא ההורה הפוגע, כי הרי הורה פוגע מנדטורית אינו יכול לממש את הזכויות –  או האפוטרופוס. 

אני קוראת את הנוסח המוצע: "היה הורה או בן משפחה אחר חשוד או מעורב בביצוע עבירה שנפגע ממנה חסר הישע או הקטין, ומצא חוקר, בהתייעצות עם פקיד סעד, שבנסיבות העניין קיים חשש שזכויות הקטין לא ימומשו כראוי על-ידי הורה הקטין שאינו חשוד או מעורב בעבירה או על-ידי אפוטרופסו, ימומשו הזכויות באמצעות אדם אחר, כפי שיחליט החוקר בהתייעצות כאמור". 

לגבי ההגדרה של בן משפחה בתקנה זו, כאן ההגדרה רחבה: "הורה, בן זוג של הורה אף אם אינו נשוי לו, סב או סבתא, אח או אחות, לרבות אח או אחות חורגים, בן זוג של אח או אחות, דוד או דודה, צאצא של דוד או דודה, בן משפחה אחר הגר בבית". אני מבינה שיש הצעה שייכתב "אחר הגר בבית". 

ורד וינדמן:

וגם "צאצא של אחד מהם", כמו בחוקים אחרים. 

נטע דגן:

זה יחול גם על חסר ישע?

עמית מררי:

כן.


אפרת רוזן:

יש הערות לסעיף? לא. 

היו"ר מיכאל איתן:

במקרה של קטין הולכים בעקבות בקשת הקטין בכל מקרה, נכון? גם מתחת לגיל 14. 

אפרת רוזן:

	לא, אני מפנה לסעיף קטן (א). מתי הקטין חסר הישע יכול לממש את הזכויות שלו? מתי הוא יוכל לפנות למענה הממוחשב, מתי יוכל להגיש בקשות, להגיש הצהרת נפגע – כל הזכויות שעל-פי החוק והתקנות? הגישה היא שקטין מתחת לגיל 14 אינו יכול לממש זאת לבד. 

קרן גלאון:

התקנה הזאת היא לגבי שניהם.

אפרת רוזן:

	בכל מקרה, קטין מתחת לגיל 14 אינו יכול לממש את הזכויות לבד. 

אליעזר כהן:

השאלה אם הגיל הזה מתאים. 

אפרת רוזן:

השתמשנו בגיל הזה בכמה חוקים, גם בחוק הגנת ילדים. הבנתי שזאת התפיסה, גם של משרד הרווחה ושל גורמים אחרים. 

אליעזר כהן:

האם מישהו מבעלי המקצוע מתנגד לגיל הזה?

היו"ר מיכאל איתן:

	זו שאלה אחת, אבל נניח שמסכימים שגיל 14 הוא קו השבר, האם אין מצבים שבהם ילדים בני 10, או 11, או 13, יש להם דעה? נניח לרגע שבראייה אובייקטיבית שופט, חוקר ילדים, פסיכולוג, סוציולוג, היו אומרים שהילד צודק; גם אז החוק לא נותן לילד שום אפשרות לממש זאת. אם הילד מתחת לגיל 14, ייקוב הדין את ההר. אין שום אפשרות. האם זו גישה נכונה?

קרן גלאון:

קפצנו לאמצע התקנות, ועוד לא התחלנו להציג איך המערכת תפעל. לגבי קטין מתחת לגיל 14, אם ההורה חושב שהוא מספיק בגיר, הוא יכול לתת לו את קוד הכניסה למערכת. 

היו"ר מיכאל איתן:

אנחנו מדברים על מצב הפוך.

דפנה ביינוול:

	אתה רוצה שגם מתחת לגיל 14 יהיו לילד הזכויות בעצמו, לפעמים. 

קרן גלאון:

אם ההורה אינו ההורה הפוגע, והוא חושב שהילד שלו, שהוא בן 12 נניח, בגיר דיו להתמודד עם הנושא, 

היו"ר מיכאל איתן:

לא זה המצב. אולי לא הבנתי. בסעיף קטן (ב) כתוב: "זכויותיו לפי החוק של קטין שמלאו לו 14 שנים ניתנות למימוש על-ידי הקטין וכן באמצעות הורהו או אפוטרופסו, אלא אם ביקש הקטין שהמימוש ייעשה על ידו בלבד". אנחנו בסיטואציה שבה יש קטין שגילו מעל 14 ויש לו עמדה משלו, בניגוד לעמדת הוריו. אז הולכים על-פי עמדתו, אם הוא מבקש זאת. 

לעומת זאת, אם הוא מתחת לגיל 14, אין זכות ערעור על החלטת הוריו, גם אם הם גורמים לו עוול. 

נורית זיו:

במה הם גורמים לו עוול? מה שברור הוא שהמקרים הללו הם מקרים שבהם הוא אינו נתון בסכנה, הם לא מהווים סכנה, ואין סכנה מצד משפחתו. האפשרות האחת היא שהילד אינו נתון לסכנה מצד משפחתו ומצד הוריו, ואז השאלה היא איך יונגש לו המידע. האפשרות האחרת היא שהוא כן נמצא בסכנה על-ידי הוריו או על-ידי אחר, ואז השאלה איך מנגישים את המידע. 

היו"ר מיכאל איתן:

כאן מדובר רק על מידע?

אפרת רוזן:

גם על הבעת עמדה. 

דפנה ביינוול:

	נכון, בשלושה סעיפים.

נורית זיו:

הכול כשההורים ובני המשפחה אינם מסכנים אותו. במצב הזה, עד גיל 14, כאשר ההורים אינם מסכנים, האפוטרופוס הטבעי הוא ההורה. המערכת בנויה בצורה כזאת שנותנים אפשרות כניסה למערכת כאשר אין ניגוד אינטרסים בין הילד להורים –  ולא סביר שיהיה ניגוד אינטרסים, שהרי הם לא מהווים סכנה. הם יכולים לתת לו את קוד הגישה. 

היו"ר מיכאל איתן:

שוב, לא זה העניין. שם לא יהיה ניגוד עניינים קשה כל כך. ניגוד העניינים יכול להיות בהבעת עמדה.

דפנה ביינוול:

	לעניין הסדר טיעון, לעניין הצהרת נפגע, לעניין עיכוב הליכים.


היו"ר מיכאל איתן:

כן. יכול להיות שבבית מסוים האב מאוד דומיננטי, אפילו פיזית, והאם מפחדת להוציא מילה מהפה. נניח שהילד דווקא כן היה רוצה להביע עמדה. אבל האם שותקת, האב אומר שלא – כי מדובר בבוס שלו, נניח, או בחבר שלו. 

דפנה ביינוול:

	זו שאלה שעלתה, התלבטנו קשה בשאלה הזאת. 

קרן גלאון:

להיפך, חשבנו שגיל 14 הוא גיל מוקדם מדי. בדקנו את זה לעומת חוקים אחרים. 

היו"ר מיכאל איתן:

אתקדם עוד צעד. אני לא בא לערער על המעמד של האפוטרופסות. לא הייתי רוצה לומר שהילד יעשה מה שהוא רוצה. אבל אני מסתכל על הצד ההפוך: נניח שיש פסיכולוג, חוקר נוער, עובד סוציאלי, שופט – לא משנה מי – שאומר שהסיטואציה הזאת הובא לידיעתו, כולם בטוחים שיש עוול, אבל החוק אינו מאפשר תיקון המצב. 

אם אני חוקר ילדים, ובא אלי ילד בן 10. נניח שאני שומע שהילד מתקומם נורא, ואני יודע מהחקירה שעשיתי עם פקיד הסעד, שהאב משליט טרור בבית, שהוא לא נתן לילד להביע דעה, שגם האם תומכת בעמדת הילד אבל מפחדת מהאב, ובאמת צריך לשמוע את הילד, חשוב שהוא ישמיע את דעתו, שהשופט ישמע אותו בבית המשפט, בוועדת שחרורים או במקום אחר? אין אפשרות.

ורד וינדמן:

אם כן, צריך סעיף סל כלשהו, שיאפשר שיקול דעת. בחריגים, במקום "יעמיד את הקטין בסכנה", שזו סיטואציה מצומצמת מאוד, אפשר לכתוב "עלול לפגוע בכושרו הנפשי והגופני". משהו כזה.

גלי עציון:

זה אותו דבר, זה רק נותן מונח מרחיב יותר.

מרים פבר:

כל הזמן חוזרים אחורה. 

דפנה ביינוול:

	ההצעה היא לא לסגור את זה לגמרי. 

גלי עציון:

אני רוצה לחזק, ואולי לחדד. סעיף (ג)(2) מתייחס גם למי שהוא מתחת לגיל 14. אם לוקחים את המונח "עלול להעמיד בסכנה" ומרחיבים אותו, הוא נותן פתרון לסוגיות האלה. 

היו"ר מיכאל איתן:

אנחנו לא נמצאים בסעיף הזה. אנחנו לא בסיטואציה של סעיף קטן (ג)(2). כשנגיע לסעיף הזה נדבר עליו. 

אפרת רוזן:

אפשר לקבוע עוד חריג במסגרת סעיף קטן (ג), שבאמצעותו ישמעו את הקטין. 

היו"ר מיכאל איתן:

אני מדבר על סעיף קטן (א). 

אליעזר כהן:

אני חושב שהיושב-ראש צודק, אסור לסגור את זה רגיל.

דפנה ביינוול:

	החשש הוא שנרצה לתת לו את האפשרות לנקוט עמדה, ופתאום החוק לא מאפשר זאת. יכול להיות שצריך לאפשר זאת. 

עמית מררי:

יש זכויות פסיביות ויש זכויות אקטיביות. 

אפרת רוזן:

אם זה יעבור דרך המסננת של חוקר או פקיד סעד, זה יהיה בסדר.

דפנה ביינוול:

	פקידת הסעד במשרד הרווחה לא מסכימה לזה. 

מרים פבר:

אדוני היושב-ראש, כולם רוצים שאני אגיד. 

גלי עציון:

חוקר הילדים יגיד שיש ניגוד אינטרסים בין הילד להורים. 

אליעזר כהן:

	כולנו מכירים ילדים בני 10-11 שיודעים להציג בעיה יפה מאוד. אם בן 12.5 מנמק לשופט, הוא יקבל את הטיעון. 

מרים פבר:

בכל זאת אגיד את עמדתי. אני חושבת שכולנו הסכמנו על הגרסה שהוצגה כאן, וחשבנו שבכך העניין נסגר. האם מותר לנו תמיד להתערב במשפחה הסבירה? הכוונה למשפחה סבירה, שבה ההורה סביר, ואין חשש שהוא מסכן את הילד. אולי יש הורים בנוסח כזה ובנוסח אחר, אבל זה נכון לכל תחומי החיים של הילד. יש הורה שמכריח משהו, וזה לא יפה, ואנחנו נחשוב אחרת –אבל איננו מתערבים כל עוד הילד אינו במצוקה ממש. 

אני שואלת אם נכון להכניס בחוק משהו שמתערב בנושא ההורה הסביר. אולי נוסיף "ובלבד ששמעו את הילד"? נחשוב על ההורה הדומיננטי שמאיים על הילד ואומר לו "שלא תעז לחשוב אחרת". הרי הילד יגיד בדיוק מה שההורה יגיד. העיקר שאנחנו כתבנו בחוק, ששמעו את הילד ונרגענו? לפעמים אנחנו מכניסים דברים מיותרים, לדעתי. 

היו"ר מיכאל איתן:

את לוקחת מצב כזה. אבל אני, כמחוקק, חושב על מצב שבו יגידו שהמחוקק נהג בצורה לא הגיונית. מדוע? כי כל העולם אומר שזה אבסורד: יש ילד בן 13, והוא מת להביע את דעתו, הוא רוצה בכך. זה חשוב מבחינה פסיכולוגית שיביע את דעתו, זה חשוב גם מבחינת הצדק. כולם אומרים שצריך לתת לו להביע דעתו, אבל אז הם פותחים את החוק ורואים שהמחוקק בכלל לא חשב על זה. אי-אפשר להרשות לו, כי הוא מתחת לגיל 14. 

מרים פבר:

	אולי נכתוב: "ובלבד שתנו לו אפשרות להביע את דעתו"?

דפנה ביינוול:

	בלי פקיד סעד.

היו"ר מיכאל איתן:

אצלה הכול עניין של כסף.

מרים פבר:

לא, באמת, אני מבקשת.

היו"ר מיכאל איתן:

אנחנו אוהבים את פקידי הסעד, אנחנו רוצים שהם יהיו מעורבים.

מרים פבר:

אני חושבת שצריך להילחם על סבירות מסוימת של חיי משפחה. אפשר להוסיף בסעיף קטן (ג) "ובלבד שניתנה לילד הזדמנות להביע דעתו".

ורד וינדמן:

על מה הוא יביע את דעתו? אפשר להרחיב את המילה "סכנה" ולכתוב "שלומו הנפשי".

היו"ר מיכאל איתן:

לא, צריך להוסיף את פסקה (3). 

יואב ספיר:

אם מכניסים את זה לסעיף קטן (ג) – זה לא פותר את הבעיה. 

היו"ר מיכאל איתן:

אני קורא את סעיף קטן (ג). 

יצחק לוי:

מה זה "זכויותיו"? על אילו זכויות מדובר?

אפרת רוזן:

הזכויות לפי החוק. 

היו"ר מיכאל איתן:

בעיני מדובר על הבעת עמדה. 

יצחק לוי:

	אם הזכויות הן רק הבעת עמדה, אם על זה הוויכוח, אם לא מדברים על מימוש רכוש וכו', אז נוסיף סעיף שבכל גיל תינתן אפשרות להביע עמדה. 

דפנה ביינוול:

ילד בן שנתיים לא יכול להביע עמדה בהסדר טיעון. 

קרן גלאון:

לא סתם יש חוות דעת משפטיות. 

יצחק לוי:

אני לא מסיר את האחריות של ההורים, להיפך. 

נורית זיו:

אתה מסיר אחריות. 

יצחק לוי:

אני מוסיף, אני לא מסיר. גם וגם. גם הוא יביע עמדה וגם ההורים.

קרן גלאון:

יש לכך השלכות משפטיות. 

יצחק לוי:

	אבל רוצים גם לשמוע את הילד. 

קרן גלאון:

ואם אין לו די בגרות להבין את התוצאות?

יצחק לוי:

	אם ילד רוצה לומר משהו, יסתמו לו את הפה? 

דפנה ביינוול:

ייתנו לו לומר דברים. יש שלושה מקומות שבהם הוא יכול להביע עמדה משפטית. אבל אני בעד שייתנו לו. 

היו"ר מיכאל איתן:

חבר הכנסת לוי, הבעיה היא שהפתרון שלך לא טוב, כי אולי יהיו גם מקרים הפוכים? אולי יהיו מקרים שבהם באמת ההורים צודקים, והילד לא צריך להיות מעורב?

יצחק לוי:

	גם ההורים יביעו עמדה. 

היו"ר מיכאל איתן:

ההורים אומרים לילד: אל תלך לשם, מה אתה צריך להסתבך עם הבריון הזה, שירביץ לך, עזוב, אל תלך. הילד אומר: אני כן רוצה ללכת. 

יצחק לוי:

	אבל לפעמים האב רוצה להסתיר פשע או עבירה, והילד רוצה לומר. 

היו"ר מיכאל איתן:

אבל יש גם מצבים הפוכים, שהאב רוצה לדאוג לילד, והילד פזיז. הוא בן 10, לוקח סיכון ואחר כך ממיט אסון על כל המשפחה בעדות שלו. 

קרן גלאון:

ויותר מזה, המידע מפיל אותו על הקרשים. זו אחריות כבדה. 

היו"ר מיכאל איתן:

לכן ההצעה הגורפת גם היא לא טובה. 

גלי עציון:

לכן התיקון יכול להיות רק בסעיף קטן (ג), כשיש על זה פיקוח כלשהו של איש טיפול. היתה הצעה טובה, להוסיף בסעיף קטן (א) את המילים "לרבות הקטין עצמו" אחרי "אדם אחר". כמו כן יש להרחיב את המושג סכנה. לכתוב "שלומו הנפשי", או משהו כזה. 

מרים פבר:

"שלומו הגופני והנפשי". בסדר. 

יצחק לוי:

	זה בסדר. זה מאוזן. גם בסעיף קטן (א) וגם בסעיף קטן (ג). 

דפנה ביינוול:

לא נחסום את הקטין, אבל בכל זאת האפוטרופוס הוא זה שצריך לקבל את המידע ולתת לו אפשרויות. ברגע שחסמנו, זה באמת מפריע. 

אליעזר כהן:

	זה הפתרון הטוב.

אפרת רוזן:

אני חוזרת על מה שהוסכם. בסעיף קטן (א) ובסעיף קטן (ב) אין שינוי. בסעיף קטן (ג) ייכתב כך: "על אף הוראות תקנות משנה (א) ו-(ב), לא ימומשו זכויות לפי החוק באמצעות הורה או אפוטרופוס, אלא באמצעות אדם אחר" – וכאן יבוא "לרבות הקטין או חסר הישע עצמו" – "שהחליטו עליו חוקר ופקיד סעד, אם נתקיים אחד מאלה". 

	פסקת משנה (1) נשארת כמות שהיא. פסקת משנה (2) תורחב כך שייכתב "סכנה לגופו או לשלומו של הקטין או חסר הישע". 

מרים פבר:

לא "שימומשו אלא באמצעות הקטין". הכוונה היא שישאלו אותו. 

אפרת רוזן:

זה לא מה שהוחלט עליו בסוף. אמרו שזה יכול להיות על-ידי אדם אחר. 

נורית זיו:

היא צודקת.

אפרת רוזן:

זה לא מה שהוחלט עכשיו. אמרו שהאדם האחר הזה יכול להיות גם הקטין או חסר הישע. 

מרים פבר:

קודם החליטו שמתחת לגיל 14 קטין לא מממש לבד. אז כאן החליטו שכן?

נטע דגן:

דווקא כשההורה פוגע?

אפרת רוזן:

אסביר. הקטין יוכל לממש את הזכויות לבד גם כשהוא מתחת לגיל 14, אחרי שחוקר ופקיד סעד החליטו על זה, ובאחת הנסיבות המנויות בפסקאות משנה (1)-(2). את פסקת משנה (2) נרחיב גם לסכנה לגופו או לשלומו של הקטין. 

מרים פבר:

המטרה היא לשמוע את עמדתו, ולא לתת לילד בן 10 לממש בעצמו את זכויותיו.

אפרת רוזן:

	זה מה שהיושב-ראש רצה. 

ורד וינדמן:

את, פקידת הסעד, מחליטה אם כן או לא. 


היו"ר מיכאל איתן:

	פקיד הסעד יחליט שהוא לא נותן לו אפשרות כזאת. מה אכפת לך? 

מרים פבר:

לאיזה ילד בן 10 ייתנו?

יצחק לוי:
	
באילו זכויות מדובר?

דפנה ביינוול:

	זכויות לקבל מידע על המשפט, למשל. 

היו"ר מיכאל איתן:

את זה הוא לא יבקש.

דפנה ביינוול:

	וגם עמדה לגבי כל מיני דברים. 

נטע דגן:

ילד שאביו אנס אותו, כעת הוא הופך להיות אסרטיבי?

אפרת רוזן:

אנחנו לא גורעים דבר ממה שיש. 

גלי עציון:

פקיד הסעד יעזור לו, לא ההורה שלו. 

יצחק לוי:

	לדעתי לגבי קטין מתחת לגיל 14 אפשר לצמצם את המילה "זכויות" ל"הבעת עמדה". 

אפרת רוזן:

הזכויות כוללות קבלת מידע והבעת עמדה. 

דפנה ביינוול:

	הבעת עמדה היא רק בשלושה סעיפים.

יצחק לוי:

	קבלת מידע לקטין –  זה אולי בעייתי יותר.


אפרת רוזן:

אבל אז תהיה כפילות, איפה ההורה מעורב ואיפה הוא לא מעורב, זה יכול להיות בעייתי. 

דפנה ביינוול:

	ברגע שנותנים את הזכויות, זה כולל הכול. 

היו"ר מיכאל איתן:

הקטין יבקש קבלת מידע?

דפנה ביינוול:

	הוא יכול לבקש, אם תיתנו לו כאן את הזכויות. 

נורית זיו:

התקנות הן לגבי כל החוק. 

קרן גלאון:

לא סתם קבענו את גיל 14.

היו"ר מיכאל איתן:

רבותי, אני מבקש שקט. בתשובה על ההערה האחרונה, המנגנון שהוצע כאן הוא מנגנון של שיקול דעת רחב של פקיד סעד וחוקר. אם יבוא ילד בן 10 ויבקש את הזכות, הם יחליטו אם לתת לו או לא. הוא לא מקבל את זה סתם. אני לא רואה בעיני רוחי ילדים בני 10 שיודעים לבקש מידע מתי העבריין יוצא או משהו כזה. 

אבל הנקודה הרלוונטית יותר, ואני חושב שהיא כן חשובה, היא שיכולים להיווצר תנאים שבהם הילד ירצה להביע דעתו לגבי מי שביצע עבירה כלפיו. אני לא בטוח שאנחנו יכולים לשלול את זה אוטומטית, זה מה שהפריע לי. בחיים הנסיבות יכולות להיות כאלה שיגידו שהצדק מחייב את זה, שמוכרחים לעשות משהו. אנחנו קובעים משהו שרירותי, גיל 14. ואם הילד בן 13.5? ואם הוא בן 13? אם הנסיבות מצדיקות במאה אחוז שישמעו את דעתו? ואם מעוניינים לשמוע את דעתו, נוסף על כך? כל זה בלתי אפשרי, כי המחוקק החליט שזהו, אי-אפשר. למה אי-אפשר? למה לא להשאיר בחיים מנגנון של שיקול דעת? 

היתה גם הצעת חבר הכנסת לוי, ואני מבין שהוא חזר בו ממנה, שאוטומטית הילד יקבל את כל הזכויות. כי יכולים להיות מצבים הפוכים. גם זה לא טוב, גם זה מנגנון אוטומטי. לגבי ילדים מתחת לגיל 14 אנחנו רוצים טיפול בפינצטה. שיבדקו כל מקרה, שיבדקו אם משלבים אותו. המנגנון יהיה פקיד הסעד והחוקר, הם יחליטו. אם יבוא ילד בן 10, והם יראו שזה בכלל לא ראוי, הם יגידו לא. 

מרים פבר:

הסבו את תשומת לבי לכך שכתוב שזה על אף סעיפים קטנים (א) ו-(ב). כלומר, זה כולל גם את הילדים מעל גיל 14 שנפגעו בתוך המשפחה. לגבי אלו, בכל מקרה ההורים שלהם לא יהיו מעורבים. אבל יש סעיף שאומר שהם יכולים לבד. זה בעצם פתור. נשארה הדאגה שישמעו את הילד הצעיר. זאת הדאגה האמיתית, שמישהו יקשיב לו, וידע מה הוא רוצה. אני חושבת איך אפשר לתקן את זה בלי להרחיב. הייתי אומרת: "לא ימומשו זכויות לפי החוק... אלא באמצעות אדם אחר, לאחר ששמעו את הקטין". 


היו"ר מיכאל איתן:

מי שמע?

מרים פבר:

חוקר ילדים ופקיד הסעד צריכים לשמוע את הקטין.

יואב ספיר:

ואז האפוטרופוס יביע את דעתו. 

היו"ר מיכאל איתן:

יהיה מותר לילד להביע דעה או יהיה אסור לו?

מרים פבר:

יהיו חייבים לשמוע אותו, זה הרבה יותר מזה. החוקר ופקיד הסעד ישמעו אותו. 

היו"ר מיכאל איתן:

אבל הוא לא צריך להופיע בפני החוקר. הוא צריך להופיע בפני הוועדה, בפני כל המקומות שבהם הוא צריך להביע את עמדתו. 

דפנה ביינוול:

	הוא בכלל לא מופיע. שום דבר בחוק לא בהופעה, הכול בכתב.

היו"ר מיכאל איתן:

בכתב. הוא יצטרך לכתוב ולהביע את דעתו שם. הבעיה היא הבעת דעתו שם, לא בפני החוקר. אולי החוקר יביע את דעת הילד? גם זה אפשרי, אבל זה כבר מסובך יותר.

מרים פבר:

איך מכניסים את זה?

יצחק לוי:

	הוצעה הצעה טובה. 

אפרת רוזן:

אנחנו מתקנים רק את סעיף קטן (ג). אולי צריך לחשוב על ניסוח אחר, שלא יהיה "על אף הוראות תקנות משנה (א) ו-(ב)", נראה איך נעשה את זה. הרעיון הוא שחוקר ופקיד סעד יוכלו להטיל את מימוש הזכויות על אדם אחר, ו"אדם אחר" יהיה לרבות הקטין או חסר הישע. בפסקה (2) ייכתב שמימוש הזכויות באמצעות ההורה או האפוטרופוס עלול להעמיד בסכנה את גופו או את שלומו של חסר הישע או הקטין. זה התיקון של סעיף קטן (ג). 

נוסיף גם את סעיף קטן (ד), שדיברנו עליו קודם, שנוגע לבן משפחה במובן רחב יותר, לא רק ההורה או האפוטרופוס.


מרים פבר:

כלומר אפשר להטיל זאת גם על קטין מתחת לגיל 14. אני חושבת שלא זאת הכוונה.

יצחק לוי:

	רק בהמלצת פקיד סעד וחוקר. ללא החוקר ופקיד הסעד אי-אפשר להטיל על הקטין כלום. אי-אפשר להעניק לו מימוש זכויות. זה הניסוח. זה בסדר. זה מאוזן.

מרים פבר:

אולי צריך להוסיף סעיף שתפקידו של האדם האחר או האפוטרופוס הוא להתחשב בדעתו של הקטין, משהו כזה? אבל לא להשאיר את זה כאילו לקטין לבדו, 

דפנה ביינוול:

אז האב מהדוגמה הקודמת יחליט שהוא לא מתחשב, מי יכול לפקח על זה? 

יצחק לוי:

	החוקר ופקיד הסעד מחליטים. 

מרים פבר:

בבחירת אדם אחר. 

יצחק לוי:

לא, גם באפשרות לתת לקטין להביע עמדה. 

מרים פבר:

היושב-ראש צריך להבין שאחר כך מתחיל תהליך.

יצחק לוי:

	אתם תחליטו אם זה טוב או לא, אם להמשיכו או להפסיקו.

מרים פבר:

	זה תהליך ארוך. רוצים לדעת מה המצב המשפטי כמה פעמים, וגם אם האדם השתחרר מבית סוהר.

יצחק לוי:

	לכן יש פקידי סעד. 

נורית זיו:

לא צריך לפנות בכל פעם. 

מרים פבר:

זה תפקיד ההורה, האפוטרופוס או האדם האחר. 

יצחק לוי:

	אלא אם כן יש חשש לסכנה או שהוא יאבד זכויות, ואז פקיד הסעד יגן עליו. 

מרים פבר:

הכוונה למישהו בעניינו של הקטין, שיעמוד על המשמר. ממנים מישהו. תפקידו יהיה לשמוע את הקטין. את זה הייתי רוצה להכניס. 

אפרת רוזן:

אנחנו מדברים על המקרים שסביר להניח שהם יהיו חריגים, שבהם החוקר פקיד הסעד יגיד שאף על-פי שהילד מתחת לגיל 14 הוא בעיניהם כשיר לממש את זכויותיו לבדו באותן נסיבות. אני מניחה שזה יהיה במקרים חריגים. 

מרים פבר:

אני לא מקבלת את זה. קבענו את גיל 14. למה להוריד את זה? דווקא הילד שקשה לו עם ההורים, הוא יותר במצוקה. זה לתת לכמה אנשים לישון אתו בלילה. אני חושבת שזה לא תיקון נכון. 

יואב ספיר:

יש לי הערה קטנה, למשהו ששמתי אליו לב עכשיו. הניסוח המוצע נראה לי, ואני חושב שדאגת היושב-ראש נכונה – אין למנוע מילד מתחת לגיל 14, בכל מקרה, להביע את עמדתו. לדעתי צריך להשאיר את הפתח הזה. 

מה שמטריד אותי הוא המנגנון שבסעיף קטן (ג). כתוב: "שיחליטו עליו חוקר ופקיד סעד". ראשית, פקיד סעד מוגדר בתקנות, חוקר אינו מוגדר. שנית, אני לא כל כך מבין מהו המנגנון הזה שחוקר ופקיד סעד מחליטים יחד בעניין הזה? 

מרים פבר:

חוקר בהתייעצות עם פקיד סעד.

ורד וינדמן:

זה הניסוח שנבחר.

יואב ספיר:

למה לא להשאיר את פקיד הסעד? החוקר מופקד על עוד כמה אינטרסים. 

מרים פבר:

פקיד הסעד לא מצוי בעניין עד שקוראים לו. לכן נקבע שזה יהיה החוקר, בהתייעצות אתו. 

יואב ספיר:

בכל מקרה צריך לקרוא לו לעניין הזה. 


ורד וינדמן:

תהיה התייעצות. זה נקבע אחרי ויכוחים ארוכים. החוקר יגיד אם ההורה חשוד, אם הוא למד על סכנה כלשהי מהחקירה. 

מרים פבר:

אם הילד פוחד מעסקת טיעון משום שהוא חושש שהפוגע ישתחרר מוקדם מדי, מישהו צריך לשמוע. צריך לשמוע אותו גם לעניין זהות האדם האחר.

ורד וינדמן:

זה חייב להיות מישהו שהקטין באמת נותן בו אמון. 

עמית מררי:

מטבע הדברים ישמעו את הקטין, כדי לדעת מי קרוב אליו. 

ורד וינדמן:

לפי ההיגיון כן, אבל לא תמיד זה כך. 

יצחק לוי:

	את זה כדאי לכתוב בסעיף קטן נפרד.

אפרת רוזן:

אז נוסיף שזהות האדם האחר תיקבע לאחר שישמעו את הקטין. אבל זה לא גורע ממה שהוחלט קודם, שזהות האדם האחר יכולה להיות גם הקטין עצמו.

דפנה ביינוול:

	גב' פבר לא מסכימה לזה לגבי ילד שגילו פחות מ-14. הם לא הסכימו לכך גם בישיבות המוקדמות. 

יואב ספיר:

	לא יכול להיות שילד בן 13.5 יוכל להביע עמדתו לגבי הנזק שנגרם לו?

מרים פבר:

יש הבדל בין להביע עמדה לבין האחריות לקבל החלטות. 

ורד וינדמן:

לכן ההחלטה היא שלך, לא שלו. 

מרים פבר:

לא, לא אעמוד שם לאורך כל הדרך. 


דפנה ביינוול:

	העניין הוא שזו פעולת שרשרת ארוכה. לא באותו יום שומעים את הקטין. ברגע שהוא מקבל את הזכויות הן קיימות לו, מאותו רגע ועד תום המשפט. זה יכול להימשך חמש או שש שנים.

נורית זיו:

כל הזמן הוא יפנה לפקיד הסעד? למה יש אפוטרופוסים?

יצחק לוי:

לא כל הזמן. יש תחנות קריטיות.

דפנה ביינוול:

	אבל הן מפוזרות על פני כמה שנים. 

יצחק לוי:

	אם מדובר בילד ממשפחה רגילה, אין בעיה. אם יש מידת סיכון, מלווים.

דפנה ביינוול:

	זה ברור. כאן לא מדובר על סיכון אלא על מקרה שבו הכול בסדר. רוצים לתת לילד בן פחות מ-14 את הזכות, גם כשהכול בסדר. 

יצחק לוי:

	אם יש סכנה כלשהי, כך הגדרנו פה, ודאי שזה חשוב. 

דפנה ביינוול:

	עלתה השאלה מה לגבי ילד שאינו בשום סכנה, ולא נותנים לו זכות לפי החוק הזה, כי נקבע גיל 14. זה מה שהיושב-ראש אמר. 

יצחק לוי:

	את הבעיה הזאת פתרנו. 

דפנה ביינוול:

	לא. אין בעיה לגבי הסכנה. כולנו מסכימים. 

יצחק לוי:

	אמרנו הפוך: אם אין סכנה, נשמע אותו. אם יש סכנה, לא נשמע אותו. זה תהליך הפוך. 

מרים פבר:

למה? זה תהליך הפוך. 


יצחק לוי:

	זה בדיוק העניין. יכול להיות שהוא יאמר דברים שהוא לא מבין את התוצאות שלהם. יכול להיות שהוא יפליל את עצמו בעניינים מסוימים. זה בדיוק העניין. אבל אנחנו כן רוצים לאפשר לו לדבר. אבל הטבע קובע שאחרי חמש שנים הילד לא נשאר באותו גיל. 

קרן גלאון:

ההחלטה היא עקרונית: אם מימוש הזכויות ייעשה על ידו. פקיד הסעד לא מלווה אותו בהמשך הדרך. 

יצחק לוי:

	לא, בתחנה מסוימת, שבה הוא רוצה בזה. 

קרן גלאון:

התחנה הזאת היא ממועד החקיקה.

יצחק לוי:

	ואם תהיה עוד תחנה?

קרן גלאון:

אין עוד תחנה. התחלנו מאמצע התקנות, ולכן זה לא מובן. התחנה הזאת היא מועד החקירה.

יצחק לוי:

	אם אין שתי תחנות, נפתרה הבעיה.

קרן גלאון:

קובעים פעם אחת איך המימוש ייעשה. אם ייקבע כך, הקטין יצטרך לממש בעצמו.

יצחק לוי:
	
הוא לא יממש בעצמו אלא אם באותו רגע החוקר ופקיד הסעד מאשרים זאת בתחנה הזאת. 

קרן גלאון:

לא, התחלנו מאמצע התקנות, לא הסברנו את הרקע. זה נקבע בעת החקירה.

יצחק לוי:

אם יש לו אפוטרופוס, האפוטרופוס הוא המלווה שלו. הזכות שניתנת לא באה לגרוע.

נורית זיו:

אם האפוטרופוס ידאג לשאול את הילד אם כן או לא, זה לא מספיק? הוא דואג לו. 


ורד וינדמן:

אבל יש חריגים, כשיש סכנה. זה מה שהוצע. הילד נשאר עם אפוטרופוס.

יצחק לוי:

	לא הוצאנו את האפוטרופוס. הוא נשאר.

קרן גלאון:

אבל הילד יכול לממש זכויותיו לבד, לא צריך אפוטרופוס.

יצחק לוי:

	אם יש שיקול דעת שזה טוב לילד, האפוטרופוס מוצא החוצה לעניין הבעת העמדה, זה הכול. 

היו"ר מיכאל איתן:

אם החוקר ידע שהילד רוצה להביע עמדה, הוא יחליט על זה עם פקיד סעד. 

השאלה היא איך מפרשים את המצב. הטענה שלנו היא שברגע שיש חילוקי דעות בין ההורה לילד, כשהילד רוצה להביע עמדה, מייד – מעצם הסיטואציה – כבר יש סכנה לשלומו של הילד. זאת ההבנה שלי, שזה כבר מייצר בעיה לילד. 

עמית מררי:

השאלה היא אם קונפליקט במשפחה רגילה מצדיק התערבות של פקיד סעד. הרי יש הרבה קונפליקטים.

היו"ר מיכאל איתן:

זה עניין של פלילים. מדובר בהעמדה לדין של אדם, בהתערבות של ילד בהליכים פליליים של מישהו אחר. יש לזה השפעות מעבר לוויכוח רגיל עם ההורים. 

עמית מררי:

הוא הנפגע, בסך הכול צריך לאזן בין זכויותיו לבין הזכויות האחרות. 

היו"ר מיכאל איתן:

הוא הילד הנפגע. הוא רוצה לומר את דעתו. ההורים אומרים לו: אל תאמר את דעתך – כי יש להם אינטרסים, אולי אפילו זו טובת הילד. אבל הילד מתעקש, וזה עניין טראומטי מאוד. הילד הוא נפגע עבירה. מייד, מעצם הקונפליקט, נוצרת סכנה לשלום הילד. בהגדרה. 

קרן גלאון:

זו תפיסה מהותית של פקידי הסעד, זו לא בעיה של תקן. לדעתם זה לא צריך להיות כך. 

היו"ר מיכאל איתן:

אני לא יודע מה זה "פגם פסיכולוגי". אני יודע שאם ילד רוצה להביע את עמדתו וההורים אומרים שלא – יש סכנה לילד. כך אני מבין. אני לא רוצה להיות במצב הזה. 

עמית מררי:

תלוי באיזה גיל. 

היו"ר מיכאל איתן:

מה עוד צריך להיות כדי שתהיה סכנה לילד? נניח שהילד בן 13, ואומר שהוא רוצה להעיד. ההורים צועקים עליו שלא ילך. באותה שנייה, לא משנה מה קורה, יש סכנה לילד. בכל מקרה שבו יש עימות בבית בעניין כל כך קריטי, שבו ילד רוצה להביע את דעתו, 

נורית זיו:

איך זה ייוודע?

יצחק לוי:

	אם זה לא ייוודע, אז לא. 

דפנה ביינוול:

	הילד בן ה-13 בא להתלונן, וגובים ממנו הודעה. שואלים אותו מי יקבל מהיום ואילך את כל המידע על המשפט. הילד אומר: אני רוצה לבד. תיתן לו?

יצחק לוי:
	
לא. 

דפנה ביינוול:

כן, כי הדבר היחיד שיהיה זה החוקר.

יצחק לוי:

	אני אפנה אותו לפקיד הסעד. אם ילד בן 12-13 בא לבדו להתלונן בגיל הזה, יש בעיה. צריך להבין את המצב. אם השוטר אומר לו שיביא את אמו, והוא אומר שהוא לא רוצה, יש עוד בעיה. 

דפנה ביינוול:

	לכן כתבנו "עד גיל 14".

יצחק לוי:

	מה שקורה בבית, אם לא יודעים אז לא יודעים. אבל אנחנו מדברים על מקרים שבהם אנחנו יודעים מה קורה. 

אפרת רוזן:

זה בחוק הגנת ילדים, אנחנו מדברים על מימוש הזכות, לא על הידיעה.

דפנה ביינוול:
	
הכול קורה אצל החוקר. 


נורית זיו:

החוקר קורא להורים רק אם הילד בסיכון, כי יש לו אפוטרופוס. 

היו"ר מיכאל איתן:

רבותי, אני מבקש שקט.

יצחק לוי:

	יהיה מקרה אחד ממאה שבו תשקלו לשמוע את הילד לבד. 

היו"ר מיכאל איתן:

אני חוזר פעם נוספת. אם תגידו לי שאנחנו לא צודקים מבחינה מקצועית, אנחנו נרד מהעניין. הטענה שלי היא שמהבחינה המקצועית, שאתם מופקדים עליה, המצב שבו יש סכנה לקטין הוא כל מצב שבו מתחולל בבית עימות בין קטין שנפגע לבין ההורים, למשל בשאלה אם ישמיע דעתו באשר לשחרורו של הפוגע בו ממאסר או ממעצר או אם יש מקום לעיכוב הליכים. 

כשמתחולל בבית ויכוח כזה, באותה שנייה הילד בסיכון. זאת הטענה שלי. אני לא רוצה להסביר לעצמי מהו הסיכון, אם הוא על רקע חינוכי – הורים מול ילדים, כמו ויכוח על יציאה לסרט, 

יצחק לוי:

	הוויכוח הזה צריך לפרוץ החוצה. השאלה לאן הוא פורץ.

היו"ר מיכאל איתן:

הוא פורץ החוצה, כי מישהו יודע מזה. אני חושב שזה לא כמו ויכוח בשאלה אם הולכים לסרט או אם קונים כדורגל. אם כי ראיתי שאחד שלא קנו לו מחשב רצח את הוריו. אבל הוא היה מעל גיל 14.

דפנה ביינוול:

	הוא היה בן 20. 

היו"ר מיכאל איתן:

מצד שני מאזנים את זה. לא טוענים שעצם זה שהילד קיבל קריזה, ואמר להורים שעכשיו הוא כן רוצה להביע עמדה, וזה בכלל לא לטובתו – כבר נותנים לו חופש. אבל במקרה שילד אומר שהוא רוצה וההורים אומרים לא, אני רוצה אינסטנציה נוספת שתבדוק את זה. זה לא מקרה של יום יום, זה מקרה טראומטי: ילד נפגע עבירה. למה אתם לא מבינים את זה? הוא נפגע עבירה, והוא עומד על דעתו נגד הוריו. לא ראוי שעוד מישהו יבחן את זה?

נורית זיו:

אני רוצה שיהיה ברור: זה קורה מתחילת ההליך של קבלת כל המידע, כי כשמתחילה חקירה מתחיל ההליך הפלילי. ההליך הפלילי כולל את כל קבלת המידע, בכל שלב, נוסף על השלבים שבהם לילד יש מקום להביע עמדה. זה במהלך ההליך הפלילי. מלכתחילה יבוא ילד לתחנת המשטרה, במקרה רגיל, ויהיה ויכוח, כפי שקורה בגיל הנעורים: ילד בן 13 יגיד שגם הוא רוצה לקבל את המידע. 


היו"ר מיכאל איתן:

	אני לא יודע מה לגבי קבלת מידע. אבל נניח. 

נורית זיו:

	ואז ההורה יגיד שהוא האפוטרופוס, והוא רוצה לקבל את המידע. היושב-ראש אומר שהוא רוצה שהילד ישמיע את עמדתו בנקודות שבהן הוא אמור להשמיע עמדה. 

היו"ר מיכאל איתן:

אתן תשובה לשני הדברים: התקנות שלנו מתייחסות לשני חלקים של חוק זכויות נפגעי עבירה: חלק קבלת המידע וחלק הבעת העמדה. אקח את שני הדברים ואפרט אותם מבחינה טכנית. הילד יבוא ויגיד שהוא רוצה זכות כלשהי, או זו או זו. ההורים יגידו: לא. החוקר יגיד: שמענו, נעביר את זה להכרעת חוקר ופקיד סעד. הם יגידו להורים: במצב הזה אנחנו פוסקים שצריך לתת לילד או לא. מה פסול בזה? זה לא מקרה פשוט, זה יקרה לעתים רחוקות. 

נורית זיו:

	הילדים יגידו את זה הרבה פעמים.

היו"ר מיכאל איתן:

מתחת לגיל 14? אז למה לא לכבד אותו? הוא נפגע עבירה. 

קרן גלאון:

אין לו הבגרות הזאת. 

היו"ר מיכאל איתן:

אז פקיד הסעד יחליט. לא הילד מחליט. המצב הוא טראומטי, את זה אנחנו מבינים? הילד בסיכון או לא?

דפנה ביינוול:

לא.

היו"ר מיכאל איתן:

לא? ילד נפגע עבירה אומר שהוא רוצה להשמיע דעתו ואומרים לו לא. הוא לא בסיכון?

אפרת רוזן:

הוא אומר שלפי הפרשנות זה נכנס לסעיף (ג)(2). 

נורית זיו:

צריך להגדיר את הדברים, אני לא אשת מקצוע. 

היו"ר מיכאל איתן:

זה כבר מצב שמשהו קורה שם. אגב, אני לא בטוח שההורים, גם אם הם הורים טובים, פועלים נכון בסיטואציה הזאת. אולי הם בעצמם צריכים ייעוץ והכרעה של בעל מקצוע?

נורית זיו:

מאחר שפקידי הסעד עוסקים בילדים בסיכון, אם היא מסכימה שזה קטין בסיכון, זה אכן יופנה אליהם. אם לא, שלא יופנה.

היו"ר מיכאל איתן:

שהם יחליטו. מי יחליט אם הוא בסיכון או לא? איך זה יהיה בשטח? בשטח לא מכירים את הטלפון של פקידת הסעד. 

נורית זיו:

גב' פבר אומרת שזה לא סיכון. 

היו"ר מיכאל איתן:

	איך היא יודעת שזה לא סיכון? 

ורד וינדמן:

לא כל ניגוד עניינים הוא אוטומטית סיכון.

היו"ר מיכאל איתן:

למה אני צריך לשאול אותה, אני שואל אותך. קצה קרחון זה רק מצב שיש בו עימות. אני אומר: מצב שיש בו עימות כבר מדליק נורות אדומות חזקות. אני לא אומר שכל מצב כזה הוא מצב שיגרום לנזק ממשי. 

הרי מה זה סיכון? הסתברות גבוהה שדבר מסוים יקרה. במצב שבו אני רואה שילד עומד על דעתו להגיב, וההורים אומרים לו, אני אומר שיש כאן נורות אדומות. יש סיכון שיקרה משהו. יכול להיות שלא יקרה כלום, אבל יש סיכון. 

לכן אני לא רוצה שהילד יחליט, ואני גם לא רוצה שההורים לבד. אני רוצה עוד חוות דעת, זה הכול. 

נורית זיו:

אין לי בעיה. אני רוצה פה הסכמה של פקידי הסעד, שכשחוקר רוצה להתייעץ,

היו"ר מיכאל איתן:

איך היא יכולה להגיד שאין סיכון? 

מרים פבר:

נתערב בכל ויכוח קשה בין הורים וילדים?

היו"ר מיכאל איתן:

זה לא כל ויכוח, זה ילד שהוא נפגע עבירה, והוא אומר שהוא רוצה שיענישו את האדם. זה לא ויכוח סתם. שוללים ממנו את הזכות הזאת. אומרים שמשום שהוא מתחת לגיל 14 לא ישמעו אותו. אם היה בן 14 ויום, היו שומעים אותו. אין כוח בעולם שיוכל לשנות את זה. כשפקיד הסעד יגיד שמבחינה מקצועית לטענתו צריך לתת לילד להביע את דעתו, הוא לא יוכל, כי מיכאל איתן, יצחק לוי ואליעזר כהן כתבו רק גיל 14 ועצמו עיניים, לא מעניין אותם כלום. זאת הנקודה. 

גלי עציון:

מדובר על מקרים בשוליים. הרוב הרגיל יזרום במסלול הרגיל. 

אליעזר כהן:
	
כבר שעה בערך שאנחנו דנים רק בנקודה הזאת. ברגע שהיושב-ראש העלה אותה, לא היה לי ספק: כולנו מכירים ילדים בני 10-14, שיודעים להביע דעה ולהציג נושא. 

יצחק לוי:

	תראו בכבישים באיזה גיל הילדים.

אליעזר כהן:

	זו נקודה אחת שמצדיקה את טיעון היושב-ראש. כל מה שנשאר זו השאלה איך פותרים את הבעיה ואיך מנסחים את העניין. אפשר לחשוב שהילד בן ה-12 בא לגלות לחוקר, או למי שמקשיב לו, משהו על מערכת הלוחמה האטומית של איראן. קצת קנה מידה. הילד בא לדבר על בעיה שיש לו עם ההורה. ולמי? לא לשופט עליון, לאותו חוקר שגובה ממנו עדות, או אותו איש סעד. 

כל מה שהיושב-ראש רוצה הוא שתינתן לילד הזדמנות להביע את דעתו. מה קרה? מה אתם עושים מזה מלחמת עולם? אותו חוקר, אותו איש סעד, יכול וצריך לשמוע גם את דעתו של הילד. 

יצחק לוי:

	אפשר להוריד את הסעיף לגיל שמונה. 

עמית מררי:

הילד ישמיע דעתו גם בבית המשפט, בפני ועדת שחרורים, לא רק לפני החוקר. 

הילה קרנר סולימן:

זה בכתב, הוא לא צריך את כל הפלטפורמות. המבוגר כותב את עמדתו בכתב.

היו"ר מיכאל איתן:

רבותי, אני רוצה לעשות דבר אחד. אני עושה את זה מדי פעם בפעם, ואעשה זאת גם עכשיו. אני נותן לכולכם זכות הצבעה. מי חושב שצריך לתת מנגנון גמיש, על מנת לאפשר לילד להביע דעה, ירים את ידו. ברמת העיקרון. 

ורד וינדמן:

צריך להבין מה זה. זה כמו ההצעה של אפרת?

מרים פבר:

אני לא מתנגדת עוד להצעה. בשלב זה אני עוזבת את הדיון, יש לי ישיבה אחרת. אני חושבת שזה לא הניסוח הנכון.  


היו"ר מיכאל איתן:

	גב' פבר מסכימה. 

דפנה ביינוול:
	
יש לי הצעה לפתור את הבעיה. פקידי הסעד מטפלים בילדים בסיכון, וגב' פבר לא רואה את הסיכון כפי שהצגת אותו. אבל יש שני סוגי עבירות. כל עבירות המין וכל עבירות האלימות – עד גיל 14 חוקר אותן חוקר ילדים. כך הוצאנו את כל העבירות שבהן הילד יכול לומר שהוא לא רוצה שההורים ידעו. במקרים אחרים, אם גנבו לו את האופניים – אלו לא מקרים שבהם הילד יגיד שהוא לא רוצה שההורים ידעו. בעבירות האלה, לא מפנים לפקיד סעד, כי זו לא בעיה של ילד בסיכון, אלא חוקר הילדים ייתן את דעתו על העניין. 

היו"ר מיכאל איתן:

אבל גב' פבר כבר הסכימה לזה. 

הילה קרנר סולימן:

הפתרון של עו"ד ביינוול יותר נכון.

יצחק לוי:

	הבעיה של הילד היא לא סביב העבירה, אלא סביב המצב המשפחתי והמצב בשכונה וכו'. זה לא רק סביב העבירה. 

היו"ר מיכאל איתן:

אצל הורה אחד בגלל פיסת נייר הילד בסיכון, ואצל הורה אחר גם שריפת הבית לא מהווה סיכון לילד. זה לא שייך לעבירות. זו דינמיקה בתוך הבית. 

יצחק לוי:

	את רוצה להכפיף את זה לעבירות מסוימות. 

היו"ר מיכאל איתן:

זה גם לא בדיוק התפקיד של חוקר הנוער. המדד שלנו הוא בכלל לא העבירה. זה לא מעניין אותנו כרגע. אותי מעניין הילד. מישהו צריך לבדוק מה קורה כשבא ילד,

דפנה ביינוול:

ולא רוצה שההורים יקבלו את הזכויות אלא הוא עצמו. 

היו"ר מיכאל איתן:

זה מקרה שילד אומר שהוא רוצה בעצמו, וההורים אומרים שהוא לא יתערב, לא יביע עמדה. אגב, אני מאמין שעדות של ילד עשויה להיות מכרעת גם מבחינת השופט או התובע. 

נורית זיו:

עד גיל 14 חוקר הילדים מעיד במקום הילד. 


היו"ר מיכאל איתן:

	התכוונתי לעמדת הילד, לא לעדות הילד. עמדתו תהיה משמעותית. 

יצחק לוי:

	זה לא משנה, העדות שלו משפיעה, חוקרים אותו. חוקרים אותו, מעידים אותו, ולא נותנים לו להביע עמדה. 

דפנה ביינוול:

	זה מקובל. 

היו"ר מיכאל איתן:

רבותי, הוויכוח הסתיים. 

אליעזר כהן:

	אנחנו כמחוקקים לא רוצים להגיע למצב הזה כמו שהיושב-ראש תיאר. 

הילה קרנר סולימן:

אני מבקשת להעיר הערה אחת קטנה, לא תתחרט ששמעת אותה: עבור הילד, חוקר הילדים הוא כמו הפרקליט עבור האדם הבוגר. הפרקליט מביא בפני בית המשפט את עמדת הנפגע בעסקת הטיעון, ולכן נכון כפל כפליים שחוקר הילדים הוא שיביא את עמדת הילד לפני השופט באותן סוגיות. 

אפרת רוזן:

עם מי תהיה התייעצות? חוקר הילדים הוא הממונה על החקירה לגבי נפגעי העבירה. 

הילה קרנר סולימן:

הוא גם עובד סוציאלי, הוא משלב את שני ההיבטים: תביעה מצד אחד והבנת הילד מצד אחר.

היו"ר מיכאל איתן:

אני מודה שאני לא מתחרט שנתתי לך לדבר, אבל אני לא מקבל את ההערה. תודה. 

אפרת רוזן:

השורה התחתונה היא זאת: סעיף קטן (ג) יתוקן כך ש"אדם אחר" יהיה גם הקטין או חסר הישע. ההתייעצות לגבי זהות האדם האחר תהיה לאחר ששמעו את הקטין. נוסיף מושג שסתום כמו "ככל הניתן" או "במידת האפשר", כי אם זה ילד בן שנתיים, כמובן יהיה קשה לשמוע. הסכנה תהיה "סכנה לשלומו הנפשי או הגופני", זה בפסקה (2). כמו כן יוסף סעיף קטן (ד) לגבי בן משפחה שאינו ההורה האפוטרופוס. כוונתי למה שהקראנו בהתחלה. כרגע רק אם ההורה חשוד  הוא לא יוכל לממש את הזכויות. חשבנו שזה מצומצם מדי. אולי האח חשוב בביצוע העבירה, ולא ההורה, ועדיין לא רצוי שההורה יהיה מעורב. לכן ייכתב שזה גם בן משפחה, על-פי ההגדרה הכי רחבה. 

יצחק לוי:

ובן דוד?

אפרת רוזן:

כל זה בשיקול דעת של החוקר ופקיד הסעד.

יצחק לוי:

	בן משפחה זה לא כל כך רחב. גיס הוא בן משפחה? בן דוד?

עמית מררי:

הבעיה היא שגם כשמדובר בבן משפחה רחוק יותר, כמו גיס או בן דוד, עדיין ההורים יהיו בניגוד עניינים כלשהו: אם ללכת עד הסוף עם הגנת זכויות הקטין כנפגע או לפעול על-פי אינטרסים אחרים. 

יצחק לוי:

	מה יהיה כתוב בסעיף?

אפרת רוזן:

אני קוראת את הסעיף המוצע: "בן משפחה יהיה הורה, בן זוג של הורה, אף אם אינו נשוי לו, סבא, סבתא, אח או אחות לרבות אח או אחות חורגים, בן זוג של אח או אחות, דוד או דודה, צאצא של דוד או דודה, בן משפחה אחר הגר בבית". אם הם חשודים או מעורבים בביצוע עבירה שנפגע ממנה חסר הישע או הקטין, החוקר יכול, בהתייעצות עם פקיד הסעד, בנסיבות שקיים חשש שזכויות הקטין לא ימומשו כראוי על-ידי ההורה של הקטין – שאינו חשוד בביצוע העבירה – לקבוע שהם יוכלו לממש את זה באמצעות אדם אחר. 

היו"ר מיכאל איתן:

איפה התיקון לגבי ילדים בני פחות מ-14?

אפרת רוזן:

זה בסעיף קטן (ג): יוכלו למנות אדם אחר, לרבות הקטין או חסר הישע. 

היו"ר מיכאל איתן:

	נתחיל בקריאת התקנות. נלך לפי שיטת הרמ"א, הרב מיכאל איתן. בליל הסדר, אחרי הארוחה, הרמ"א היה נוהג לקרוא במהירות את כל השאר, על מנת לסיים. אני מבקש מכם לעקוב. 

קרן גלאון:

אולי נסביר את המערכת בכמה מילים?

היו"ר מיכאל איתן:

קודם נקרא.

עמית מררי:

ההסבר יכול להועיל מאוד. 

היו"ר מיכאל איתן:

	נראה לי שאתם רוצים שניפגש כאן שוב. מעכשיו ההערות הן רק בצמוד לטקסט. 

אני קורא את התקנות. לגבי תקנה 8(א), למה החוקר צריך להזדהות?

דפנה ביינוול:

	החוק דורש את זה. 

היו"ר מיכאל איתן:
	
	חוקר לא צריך להזדהות לפני אדם שאינו נפגע עבירה? אם הוא חשוד, החוקר אינו מזדהה לפניו? למה זה כתוב כאן? 

קרן גלאון:

בתקנות האלה קיבלנו עלינו חובות שלא מחויבות מכוח החוק. 

יצחק לוי:

	קודם כול, סעיף קטן (א) וסעיף קטן (ב)(1) – זו כפילות.

עמית מררי:

לא, זה עניין אחר. כאן מדובר על שם החוקר שממונה על החקירה, וזה לא בהכרח החוקר שגובה את ההודעה הראשונית. יכולים להיות כמה חוקרים.

נורית זיו:

נתנו בונוסים בתקנות. אפשר להוריד את זה. 

קרן גלאון:

חשב נו שנכון שהוא יזדהה.

היו"ר מיכאל איתן:

גם אני חושב. זה לא מחויב על-פי החוק?

קרן גלאון:

זה מחויב על-פי פקודת המשטרה, אבל זה משהו אחר. כאן זה מחויב. 

דפנה ביינוול:

	רצינו שזה יהיה בטוח. 

היו"ר מיכאל איתן:

בסדר. אני חושב שזה מיותר, אבל כתבתם – כתבתם. 


אליעזר כהן:

	מיותר אבל לא מזיק.

היו"ר מיכאל איתן:

	אני ממשיך בסעיף 8(ב)(1). למה כתוב "אם הוא ידוע"? לא יודעים מי החוקר? 

קרן גלאון:

	אני מבהירה שבשלב הזה לא תמיד יודעים מי הממונה. 

היו"ר מיכאל איתן:

	אני משלים את קריאת הסעיף הזה. 

יצחק לוי:

	כך אתה קורא את ההגדה בפסח?

קרן גלאון:

	אני רוצה לציין שהחוק חייב אותנו למסור הפרטים רק לנפגע באלימות חמורה, והחלטנו למסור אותם לכל נפגעי עבירה. 

היו"ר מיכאל איתן:

אני משלים את קריאת תקנה 8. 

לרה צינמן:

אני רוצה להעיר הערה. להעביר את המידע לידיעת אחד מבני המשפחה – זה בעייתי. 

היו"ר מיכאל איתן:

אין מה לעשות. נבקש מהמשטרה לאתר את כל המשפחה?

דפנה ביינוול:

	זה תמיד בן משפחה אחד. 

הילה קרנר סולימן:

יש סדר קדימויות. 

היו"ר מיכאל איתן:

ואם יודיעו לשניים, למה לא לשלושה? 

הילה קרנר סולימן:

כלומר, אם יש גם בן זוג וגם הורה, ואין קשר בין הורי הנרצח לבן הזוג?


נורית זיו:

	הם יגידו שאין קשר. אבל אין גבול. 

היו"ר מיכאל איתן:

אני עובר לקרוא את תקנה 9. 

עמית מררי:

	המידע הממוחשב נותן מידע מהמשטרה, מהפרקליטות ומשב"ס. מח"ש נותנים מידע באמצעות הטלפון. תקנה 10 נוגעת למח"ש. 

שלומית אשרי:

יש לקואליציה של זכויות נפגעי עבירה כמה הערות שלא נשמעות. גב' לרה צינמן, שבתה נרצחה, העלתה נקודה חשובה, ואנחנו רוצים להעלותה. 

קריאה:

אני רוצה לחדד את דברי לרה לגבי סעיף 8(ג). יש חשיבות לכך שייתנו את המידע על-פי סדר הקדימויות שבחוק. אבל אם הגורם הראשון שאליו פונים לא רוצה לקבל מידע, שיפנו לגורם הבא שכן ירצה.

הילה קרנר סולימן:

לא על זה לרה דיברה.

לרה צינמן:

אולי האדם הזה כן מוכן לקבל מידע, אבל אין לו קשר להורי הנרצח, למשל. ההורים הם נשארים מחוץ לתמונה לחלוטין. 

קרן גלאון:

יש הבדל בין הזכות ליידע אדם שיש לו זכות, לבין הזכות שלו לבקש קוד הוא יקבל את הקוד. 

ורד וינדמן:

לא תהיה מניעה שגם האחר יקבל קוד. 

קרן גלאון:

	אבל את ההודעה הפוזיטיבית שמותר לקבל קוד, מצד השוטר, נותנים לפי סדר קדימויות. 

הילה קרנר סולימן:

לבן המשפחה תהיה הזכות לקבל את הקוד, גם אם אינו בקדימות ראשונה.

היו"ר מיכאל איתן:

רבותי, גבירותי. אני מניח שעוד מעט נגיע לוויכוח הבלתי נמנע למי נתנו קוד ולמה. יהיה ויכוח כזה.

הילה קרנר סולימן:

כל בני משפחת הנרצח יכולים לקבל קוד. 

היו"ר מיכאל איתן:

בכל הכבוד, אני לא מתכוון להכניס את המשטרה להיות בית משפט, ולהפעיל דינמיקה משפחתית.

לרה צינמן:

אבל אפשר לתת לשניים או לשלושה אנשים.

היו"ר מיכאל איתן:

למי נותנים את הקוד?

אפרת רוזן:

לכל בן משפחה, לכל מי שבסדר הקדימויות. הכוונה למקרה של רצח. 

היו"ר מיכאל איתן:

הוויכוח נגמר. יש חוק שעל-פיו כל אחד מבני המשפחה יכול לקבל את הקוד של אדם שנרצח, כך אני מבין. 

קריאה:

היידוע הוא לאחד. 

היו"ר מיכאל איתן:

כל אחד מבני המשפחה יכול לקבל את הקוד. שילך למשטרה וייקח את הקוד. 

גלי עציון:

הוא לא יודע שהוא זכאי לקבל א ת המידע.

היו"ר מיכאל איתן:

אתם תודיעו לו. בשביל מה אתם קיימים? ארגון נפגעי עבירה יודיע לו. 

לרה צינמן:

אנחנו מגיעים לאלפית של משפחות הנרצחים.

עמית מררי:

זכויות נפגעי עבירה מפורסמות. 

שלומית אשרי:

המדינה צריכה להודיע.

נורית זיו:

לעשות טלפונים לכל המשפחה?

הילה קרנר סולימן:

הארגון הוא לא עמותה, יש ארבע נשים.

היו"ר מיכאל איתן:

ארבע נשים הפכו את כל המדינה.

יצחק לוי:

	יצאו מלבנון בגלל ארבע נשים.

עמית מררי:

	יש אתרי אינטרנט, ובכולם מפורטות זכויות נפגעי העבירה. 

היו"ר מיכאל איתן:

נמשיך. 

שלומית אשרי:

אני רוצה לנסות לשכנע את היושב-ראש בעניין זה, הוא היה שותף שלנו לחוק חופש מידע. 

היו"ר מיכאל איתן:

זו לא חתונה קתולית.

שלומית אשרי:

המדינה צריכה להיות אחראית לתת את המידע לאנשים. עמותה פרטית תיתן מידע על שירות שהמשטרה נותנת? המשטרה צריכה לתת את המידע. 

יצחק לוי:

	עורך הדין ייתן את המידע. 

נטע דגן:

איזה עורך דין יש לנפגע עבירה?

עמית מררי:

הזכויות מפורסמות במקומות רבים. 

היו"ר מיכאל איתן:

החוק גלוי. אני בעד לתת מידע, אבל אני לא בעד זה שהאזרח יישן, ויביאו לו הכול בכפית. גם הוא צריך להתאמץ. יש חוק, מה אתם רוצים שהמשטרה תעשה? שהיא תרוץ ותאתר את כל בני המשפחה, ותיתן להם את הקוד ביד? אני לא מסכים. זה עולה כסף. במקום לתפוס עבריינים יחפשו בני משפחה?

דפנה ביינוול:

	הרי יש אדם אחד שצריך לנקוט עמדה. למשל בהסדר טיעון, יש אדם אחד, שהוא הראשון ברשימה, ונותנים לו את הקוד. 

היו"ר מיכאל איתן:

איך קובעים מי הראשון?

דפנה ביינוול:

זה כתוב בחוק, לפי סדר קדימויות. הראשון הוא בן הזוג. 

היו"ר מיכאל איתן:

ואם יש שישה או שבעה ילדים ואין בן זוג. מי קובע?

יצחק לוי:

	לפי הסדר. 

דפנה ביינוול:

ובהסדר טיעון אנחנו פונים רק לאחד. אנחנו לא פונים ל-25 אנשים, כדי שכל אחד יביע את דעתו. 

היו"ר מיכאל איתן:

שם יש בעיה יותר קשה, כי יכולים להיות חילוקי דעות. 

דפנה ביינוול:

נכון, גם בעיכוב הליכים פונים לראשון. 

היו"ר מיכאל איתן:

אתם תראו, עוד יהיו משפטים על זה. יכול להיות שאח אחד בעד, וכל השאר נגד. למה שהוא ייצג את כולם? 

דפנה ביינוול:

	אנחנו פונים רק לאחד. 

הילה קרנר סולימן:

דווקא ברצח זה לא כך. כשיש כמה ילדים של נרצח, מזמינים את כל הילדים. 

דפנה ביינוול:

מזמינים – זה משהו אחר. מה לגבי קבלת עמדה?

הילה קרנר סולימן:

מזמינים לקבל את העמדה שלהם בעסקת טיעון. העמדה היא להחמיר מה שיותר. תהיה משפחה שתקל?

היו"ר מיכאל איתן:

אני ממשיך וקורא את סעיפים (א)-(ד) בתקנה 9. היה כאן אינטרנט כחלופה?

נורית זיו:

כן. יש לנו גם אינטרנט.

היו"ר מיכאל איתן:

אני ממשיך וקורא את סעיף קטן (ה). מה זה? אני לא רוצה לשמוע עכשיו על המערכת, אבוא לראות אותה. 

קרן גלאון:

אפשר להתרשם ממנה עכשיו, בטלפון. 

היו"ר מיכאל איתן:

אתקשר, אבל לא עכשיו. לפי הסעיף האחרון, ברגע שנותנים למישהו את הקוד, בעצם נותנים אותו לכל מי שהאדם הזה ירצה לתת אותו. כל העולם יכול לקבל. 

יצחק לוי:

	זה גם לבן זוג, גם לאח, גם לשכן. 

דפנה ביינוול:

	אנחנו לא נמסור את הקוד. 

היו"ר מיכאל איתן:

אבל בסעיף קטן (ה) כותבים, "המשטרה רשאית, לבקשת נפגע... בעל מוגבלות חושית..." – שיהיה לו מותר להעביר את הקוד למישהו אחר. 

דפנה ביינוול:

	במקרה הזה המשטרה תיתן את הקוד למישהו האחר. 

היו"ר מיכאל איתן:

	הוא מקבל קוד, הוא יכול להעביר למישהו, ויבקש שישתמש בו בשבילו. 

דפנה ביינוול:

	הוא יכול, אבל כאן מדובר על המשטרה. 


היו"ר מיכאל איתן:

	אז צריכה להיות סנקציה נגד מי שמעביר את הקוד. יש דבר כזה?

דפנה ביינוול:

	הייתי בעד, הם לא רצו. 

היו"ר מיכאל איתן:

נזכרתי בזה בגלל סעיף קטן (ה).  מי שלא שומע, ייתן את הקוד לבנו או לבתו, למי שהוא רוצה. הוא לא יבקש מהמשטרה שיעבירו למישהו אחר בשמו. הוא ייקח את הקוד, ויעביר. תשקלו את זה. אני מבקש שהדיון לא יהיה עכשיו. כשאגמור לקרוא, אם יהיו הערות שייראו לכם כראויות למחשבה ולתיקון, תגידו בסוף ההקראה, ונראה מה נעשה עם זה. תרשמו לעצמכם לבדוק אם יש טעם להטיל סקנציה עונשית על מי שמעביר קוד ללא הרשאה של המשטרה. 

	אני משלים את קריאת תקנה 9. 

יצחק לוי:

	אני מבקש להעיר שסעיף קטן (ז) מיותר. אני מבקש למחוק אותו. 

היו"ר מיכאל איתן:

לא נקיים דיון עכשיו בעניין זה, זה יידון בסוף. 

יצחק לוי:

	כלומר, בישיבה הבאה. המליאה מתחילה מייד, ועלינו להצביע שם. 

היו"ר מיכאל איתן:

יכול להיות. 

נטע דגן:

יש לנו הערות לסעיף, לגבי כל מערכת המענה הממוחשב. זו הערה קטנה. חוק זכויות נפגעי עבירה קובע שכל ההליך צריך להיות מותאם לאנשים עם מוגבלות, וגם המערכת הממוחשבת. נשמח לשבת עם המשטרה ולבדוק איך עושים את זה. היום המערכת אינה נגישה. 

היו"ר מיכאל איתן:

אני מציע שכולנו נשקול אם לא יותר כלכלי לאפשר לבעל מוגבלות שמישהו מטעמו יקבל את המידע. 

נטע דגן:

כל אדם מבקש לשמור על פרטיותו, וגם אדם עם מוגבלות לא צריך להעביר את המידע הסודי הזה לאחר. 

נורית זיו:

ישבנו עם ארגון "בזכות", קבענו שניפגש שוב. 

היו"ר מיכאל איתן:

לא מדובר על מידע חסוי. 

נטע דגן:

מי שנפגע לא רוצה לספר לאיש שנפגע בעבירת מין. 

יצחק לוי:

	זו הערה ראויה. 

היו"ר מיכאל איתן:

בסדר. נרשם. 

הילה קרנר סולימן:

בסוף המשטרה תעשה זאת לא דרך המערכת הממוחשבת. כמה מקרים כאלה יש? 

היו"ר מיכאל איתן:

אני ממשיך לתקנה 10. זה משום שאתם לא יודעים להתקשר עם כמה גופים?

דפנה ביינוול:

	הם קטנים, לא כדאי לקשר אותם במערכת. 

יצחק לוי:

	לא הבנתי את הסעיף, תרשמו הערה. 

היו"ר מיכאל איתן:

יש פריטים שנפגע העבירה רשאי לקבל ממח"ש. המענה הממוחשב כולל שלוש יחידות: הפרקליטות, שב"ס, המשטרה. עקרונית הם היו צריכים לצרף גם את מח"ש, אבל בגלל בעיות טכניות ותקציביות אמרו שכדי לקבל מידע ממח"ש יעשו טלפון נוסף. שם גם יש פחות התעניינות. הציבור קצת יסבול, אבל לא נורא. 

קרן גלאון:

אחרי שהתיק עובר לתביעות, הוא יתקשר למענה הקולי. 

היו"ר מיכאל איתן:

אני קורא את תקנה 11(א). 

אפרת רוזן:

יש לי הערה: בהסכמת משרד המשפטים אנחנו מציעים לתקן ובמקום "אם כך הנחה אותו החוקר" יבוא "בהתאם להנחיית החוקר". 


היו"ר מיכאל איתן:

בסדר. מה זה משנה? הכוונה לאותו דבר. אני קורא את סעיף קטן (ב).

גלי עציון:
	
יש לנו הצעה לנוסח אחר. צריך להיות: "הועבר חומר החקירה לתובע, יעדכן התובע את נפגע העבירה בדבר זכאותו של נפגע העבירה למסור הצהרה". 

נורית זיו:

אין צורך. 

קרן גלאון:

זה נוגע במערכת המענה. 

נורית זיו:

שנית, גם בזמן שהוא מגיע לחקירה אומרים לו את זה, בדפי המידע. 

גלי עציון:

	אבל עובר זמן. 

נורית זיו:

הוא שכח? אומרים לו את זה. 

היו"ר מיכאל איתן:

אני משלים את קריאת תקנה 11. 

גלי עציון:

יש לנו עוד הערה: אנחנו מבקשים שההצהרה תימסר לתובע עצמו, ולא למזכירויות, בכל הכבוד למזכירויות. 

נורית זיו:

כל חומר מגיע למזכירויות. 

היו"ר מיכאל איתן:

	הוא יכול להעביר את זה אלי. אני אטפל בזה אישית. אני קורא את תקנה 12. 

יואב ספיר:

אני מבקש שייכתב כאן גם "יעביר לאסיר או לסניגורו את עמדת הנפגע". 

היו"ר מיכאל איתן:

ההערה תידון אחר כך. אני משלים את קריאת תקנה 12. 

אפרת רוזן:

יש הרבה הערות על תקנה 13. אני מציעה לעצור כאן. 

יצחק לוי:

	גם אני מציע להפסיק כאן. קשה להתרכז.

היו"ר מיכאל איתן:

נכנעתי.

קרן גלאון:

חבל, החוק כבר נכנס לתוקף ב-1 באפריל 2005. 

אפרת רוזן:

התקנות הועברו אלינו אחרי כניסת החוק. 

קרן גלאון:

שבוע אחר כך. 

דורית ואג:

אנחנו קובעים ישיבה בשבוע הבא, ביום רביעי, בשעה 10:00. 

דפנה ביינוול:

	במועד הזה יש השתלמות לכל הפרקליטים הנושא הזה. לכולם תהיה בעיה להשתתף. 

אפרת רוזן:

יש תיקון טעות סופר שצריך להצביע עליו: בחוק ועדות חקירה, תיקון מס' 5 התשס"ה, במקום "ל" שינינו ל"ב". 

היו"ר מיכאל איתן:

	הוצבע והתקבל. 

הישיבה ננעלה בשעה 11:00.


